Page:Gospel of Saint John in West-Saxon.djvu/111

xii, 9] 2. Hig wrohton him þǣr bēorscipe; and Marða þēnode. Ladzarus wæs ān þǣra þe mid him sæt.

3. Maria nam ān pund dēorwyrðre sealfe mid þām wyrtgemange þe hig nardus hātað, and smyrede ðæs Hǣlendes fēt and drīgde mid hyre loccon; and þæt hūs was gefylled of ðǣre sealfe swæcce.

4. Þā cwæð ān his leorningcnihta, Iudas Scarioð þe hine belǣwde,

5. Hwī ne sealde hēo þās sealfe wiþ þrīm hundred penegon, þæt man mihte syllan þearfon?

6. Ne cwæð hē nā þæt for þig þe him gebyrode tō þām þearfon, ac for þām þe hē wæs þēof, and hæfde scrīn, and bær þā ðing þe man sende.

7. Đā cwæð sē Hǣlend, Lǣt hig þæt hēo healde þā oð þone dæg þe man mē bebyrge.

8. Gē habbað symle þearfan mid ēow; ac gē nabbað mē symle.

9. Micel menio þāra Iudea gecnēow þæt hē wæs ðǣr; and hig cōmon, næs nā for þæs Hǣlendes þingon syndorlīce, ac þæt hig woldon gesēon Ladzarum þe hē āwehte of dēaðe.